text: En person er omkommet ved brand i boligblok i Vejen  
  08 december 2015 kl. 07.06
  En person har tirsdag morgen mistet livet ved en brand i en boligblok i Vejen.
  Lokalpolitiet i Vejen bekræfter nu overfor TV SYD, at en person har mistet livet ved en brand i en boligblok på Lærkevej 15 i Vejen.
  - Vi er i gang med undersøgelser på brandstedet. En person har mistet livet ved branden og tre personer er kommet alvorlig til skade, oplyser Lars Bjerregaard, leder af lokalpolitiet i Vejen til TV SYD.
  Politiet modtog anmeldelsen om branden kl. 05,22.
  Vidner på stedet fortæller til TV SYD, at branden er opstået i en lejlighed, hvor der var fire personer til stede. Kun tre af dem slap ud af lejligheden i tide - men er altså kommet alvorlig til skade.
  